b'\n_START_ARTICLE_\nNaistenj\xc3\xa4rvi\n_START_SECTION_\nMaantiede ja asutus\n_START_PARAGRAPH_\nNaistenj\xc3\xa4rven kunnan pinta-ala on 2\xc2\xa0358 neli\xc3\xb6kilometri\xc3\xa4. Se rajoittuu id\xc3\xa4ss\xc3\xa4 Kontupohjan piirin Hirvaan ja Petrovskin kuntiin sek\xc3\xa4 etel\xc3\xa4ss\xc3\xa4 Suoj\xc3\xa4rven piirin Veskelyksen ja Suoj\xc3\xa4rven, lounaassa Loimolan ja pohjoisessa Poraj\xc3\xa4rven kuntiin. Pinta-alasta valtaosa on mets\xc3\xa4\xc3\xa4._NEWLINE_Seutu kuuluu L\xc3\xa4nsi-Karjalan yl\xc3\xa4nk\xc3\xb6\xc3\xb6n. Sen maisemaa leimaavat laajat suot sek\xc3\xa4 pitk\xc3\xa4t ja kapeat harjut. Kunnan alueella virtaavat Suojoki, Torasjoki, Irstajoki, Kontiojoki, Kuukkausjoki, Vihtimjoki, Yl\xc3\xa4joki, Parkoinoja, Rajajoki, Anninoja, Kivioja, Kukinoja, Luglajoki, Mustaoja, Samsananoja, Hein\xc3\xa4oja, Pojasjoki, Kuima, K\xc3\xa4lk\xc3\xa4njoki, Lapinjoki, Yl\xc3\xa4joki, Valkeajoki, Vegarusjoki, Veisoja, Liusoja, Mundoja ja Tervaoja. J\xc3\xa4rvi\xc3\xa4 ovat Suoj\xc3\xa4rvi, Vegarusj\xc3\xa4rvi, Unusj\xc3\xa4rvi (ven. Unusozero), Naistenj\xc3\xa4rvi (\xc5\xbdenskoje), Vuontelej\xc3\xa4rvi, Suuri-Kontioj\xc3\xa4rvi, Vaaksausj\xc3\xa4rvi, Yl\xc3\xa4j\xc3\xa4rvi, Kivat\xc5\xa1j\xc3\xa4rvi (Verhni Kivat\xc5\xa1), Ylinenj\xc3\xa4rvi, Tetrij\xc3\xa4rvi (Tetrozero), Kapaj\xc3\xa4rvi (Kabozero), Luglaj\xc3\xa4rvi, Ala-Torasj\xc3\xa4rvi, Muntaj\xc3\xa4rvi (Mundozero), Yl\xc3\xa4-Torasj\xc3\xa4rvi, Peseksim\xc3\xa4j\xc3\xa4rvi, Pojasj\xc3\xa4rvi, Kaitaj\xc3\xa4rvi, T\xc5\xa1udoj\xc3\xa4rvi, Saarij\xc3\xa4rvi, Kuukkausj\xc3\xa4rvi, Poitamoj\xc3\xa4rvi, Salmij\xc3\xa4rvi, Valkeaj\xc3\xa4rvi, Yl\xc3\xa4-K\xc3\xa4lk\xc3\xa4nj\xc3\xa4rvi, Ala-K\xc3\xa4lk\xc3\xa4nj\xc3\xa4rvi ja Myrysj\xc3\xa4rvi. Hy\xc3\xb6tykaivannaisiin kuuluvat nikkeli, sungiitti, dolomiitti, gabro-diabaasi, graniitti, gneissigraniitti, hiekka ja sora._NEWLINE_Naistenj\xc3\xa4rven lis\xc3\xa4ksi kuntaan kuuluu viisi taajamaa: Lahkolampi, Lepp\xc3\xa4niemi, Suojoki, Toivola ja Turhanvaara. Toiseksi suurin asutuskeskus on tuhannen asukkaan Lahkolampi. Vuoden 2010 v\xc3\xa4est\xc3\xb6nlaskennan mukaan kunnan asukkaista 69\xc2\xa0% on kansallisuudeltaan ven\xc3\xa4l\xc3\xa4isi\xc3\xa4, 14\xc2\xa0% valkoven\xc3\xa4l\xc3\xa4isi\xc3\xa4, 6\xc2\xa0% karjalaisia, 3\xc2\xa0% ukrainalaisia ja 1\xc2\xa0% tataareja.\n_START_SECTION_\nHistoria\n_START_PARAGRAPH_\nEnnen talvi- ja jatkosotaa Naistenj\xc3\xa4rvi kuului Suomen Neuvostoliitolle luovuttamaan Suoj\xc3\xa4rven kuntaan. Rautatie Matkasel\xc3\xa4st\xc3\xa4 valmistui Naistenj\xc3\xa4rvelle 1920-luvulla ja alueelle perustettiin sahoja. Vuosina 1958\xe2\x80\x931991 Naistenj\xc3\xa4rvell\xc3\xa4 oli kaupunkimaisen taajaman status._NEWLINE_Ven\xc3\xa4j\xc3\xa4n vuoden 2006 kuntauudistukseen asti Naistenj\xc3\xa4rvi ymp\xc3\xa4rist\xc3\xb6kylineen muodosti asutushallintoalueen. Siihen kuuluivat Naistenj\xc3\xa4rven taajama sek\xc3\xa4 Kostamuksen, Lahkolammen, Toivolan ja Naistenj\xc3\xa4rven asutukset. Alueella oli noin 4\xc2\xa0500 asukasta. Vuonna 2006 p\xc3\xa4\xc3\xa4osa alueesta liitettiin uuteen Naistenj\xc3\xa4rven kuntaan. Kostamuksen kyl\xc3\xa4st\xc3\xa4 tuli osa Poraj\xc3\xa4rven kuntaa.\n_START_SECTION_\nLiikenne, talous ja palvelut\n_START_PARAGRAPH_\nNaistenj\xc3\xa4rven kautta kulkee Suoj\xc3\xa4rven ja Jyskyj\xc3\xa4rven v\xc3\xa4linen rautatie, jolla on Naistenj\xc3\xa4rven ja Lahkolammen asemat sek\xc3\xa4 22. ja 35. kilometrin pys\xc3\xa4hdyspaikat. Kunnan l\xc3\xa4pi menee my\xc3\xb6s Suoj\xc3\xa4rven, Poraj\xc3\xa4rven ja Juustj\xc3\xa4rven v\xc3\xa4linen A132-maantie. Naistenj\xc3\xa4rvell\xc3\xa4, Suojoella ja Lahkolammella on huoltoasemat._NEWLINE_Naistenj\xc3\xa4rven t\xc3\xa4rkein tuotantolaitos on Zapkarellesin saha. Kunnassa on my\xc3\xb6s muita puunjalostuslaitoksia sek\xc3\xa4 kaivosteollisuutta, karjatila, sikala, kalanviljelylaitos ja villiel\xc3\xa4intarha._NEWLINE_Keskustaajaman palveluihin kuuluu lastentarha, koulu, kulttuuri- ja vapaa-ajankeskus, poliklinikka, uimahalli, posti, pankki ja muutama kauppa. Taajamassa on ortodoksinen kirkko.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nLepp\xc3\xa4niemen l\xc3\xa4hell\xc3\xa4 sijaitsee kivikautisia asuinpaikkoja. Rakennusmuistomerkkeihin kuuluu kaksi 1800\xe2\x80\x931900-vaihteen asuintaloa sek\xc3\xa4 Kuikkaniemen vuonna 1892 rakennettu luterilainen kirkko Lepp\xc3\xa4niemen etel\xc3\xa4puolella. Historiallisia kohteita ovat toisen maailmansodan aikana kaatuneiden neuvostosotilaiden haudat. Leukunj\xc3\xa4rven luoteispuolella on mets\xc3\xa4stys- ja kalastusmaja.'